
Сурков Владислав Абхъазым зыщеплъыхь
Абхъаз. Анкваб Александр лэжьыгъэ IуэхукIэ хуэзащ республикэм къэкIуа УФ-м и Президентым и дэIэпыкъуэгъу Сурков Владислав. Абы кърихьэлIащ ЦIыхубэ зэхуэсым и спикер Бгъанбэ Валерий.
Лэжьыгъэ IуэхукIэ республикэм къэкIуа хьэщIэмрэ президентымрэ тепсэлъыхьащ 2015 — 2017 гъэхэм Абхъазым и социально-экономикэ зыужьыныгъэм и щIэгъэкъуэн инвестицэ программэр гъэхьэзырыным теухуа Iуэхугъуэхэм, хабзэгъэув лэжьыгъэм теухуауэ лъэныкъуитIым я зэпыщIэныгъэхэм.
УФ-м и Президентым и дэIэпыкъуэгъу Сурков Владислав Гудаутэ куейм щекIуэкI ухуэныгъэхэм зыщиплъыхьати, гукъинэж щыхъуахэмкIэ республикэм и президент Анкваб Александр дэгуэшащ, фIагъ хэлъу, еужьэрэкIыу ухуэныгъэ лэжьыгъэхэр зэрекIуэкIым, зэфIагъэувэ объектхэр здынагъэсам, абыхэм я теплъэм узэрыдихьэхри жиIащ.
Республикэм и президентым къызэрыхигъэщамкIэ, ухуэныгъэхэм я нэхъыбэр япэ ищу икIи фIагъ хэлъу ятынущ.
Илъэсым и кIэухым
Къэрэшей-Шэрджэс. Черкесск къалэм дэт «Нарт» стадионым и кхъухьэпIэ лъэныкъуэмкIэ щаухуэ бассейн зыхэт универсальнэ спорт комплексыщIэм и бжэхэр 2014 гъэм и кIэухым къызэIуихынущ.
Ухуэныгъэр зэрекIуэкIым щыгъуазэ зищIащ КъШР-м физкультурэмрэ спортымкIэ и министр Чотчаев Расул. КомплексыщIэм хохьэ футболымрэ теннисымкIэ академиехэр. УхуакIуэ IуэхущапIэм и лIыкIуэхэм министрыр щыгъуазэ зэращIамкIэ, мы гъэмахуэм и кIэухым футбол джэгупIитI, зыгъэсапIэ губгъуэ ятынущ.
УЭРДОКЪУЭ Женя.
